Title: Dühöng a déli szél
Description: A neves erdélyi költő és író a 2000-es évek elején írta meg a Hunyadi-családról szóló történelmi regényét, amelynek kézirata a fiókjában maradt, csak nem rég került elő a hagyatékából. Az író egyfelől hagyományos történelmi regényt alkotott, abban az értelemben, hogy jeles hőseinek élettörténetében mutatja föl a 15. század derekának európai és magyar históriáját, ugyanakkor modernista törekvése, hogy a mozaikos szerkezetet úgy alakította ki, hogy annak legyen egy allegorikus aurája is, nevezetesen utaljon az Újszövetség négy evangéliumára. Lászlóffy Aladár ugyanis négy könyvben ábrázolja a négy családtag - Hunyadi János (1409-1456), Szilágyi Erzsébet (?-1484), Hunyadi László (1431-1457) és Mátyás (1443-1490) - élettörténetét, amely történet tragikus mélységeket és megdicsőülést is hozott. A kor nagyszerűsége abban is állt, hogy Magyarország ekkor még sikerrel állt ellen az oszmán török hódításnak, ki tudta védeni a "dühöngő déli szél" rohamait. A négy személy életében mindaz előfordult, ami egy korabeli uralkodó vagy uralkodásra készülő családban előfordulhatott: hősiesség és intrika, őszinte szerelem és dinasztikus házasság, harctéri diadal és koholt pert követő kivégzés. Hatalmas elszánás, eltökéltség hajtja Lászlóffy Aladár regényének hőseit, aki küzdelmeik közepette is tudják, nincs végleg befejezett munka, nincs örökre megnyert háború. Így nem a király, nem a kormányzó, a főúr hajszolja a katonáit, a jobbágyait, az udvar népét, hanem maga a lét, a történelem, az Isten.

A négy részből álló regény alakjainak és cselekményszálainak összekötő alakja a Hunyadiak szolgálatában álló Pannóniai András, aki a család életének közvetlen tanúja, rezonőre, és aki a történet végére megőrül. A regény időkerete a Hunyadiaknak nemességet és Vajdahunyadon birtokot adományozó Zsigmond király halálától, 1437-től a nándorfehérvári diadalt követő időkig, 1457-ig terjed, Hunyadi János és Kapisztrán haláláig, Hunyadi László kivégzéséig. A mozaikos szerkezetű, sokszálú, sok szereplőt fölvonultató regény a Hunyadi-fiúk édesanyjának, Szilágyi Erzsébetnek a látomásával zárul: a négy családtag együtt járja a keresztutat - a föltámadás reményében. Ez a befejezés is a regény szakrális felhangját erősíti föl: a történelem az égben íródik.